ঝুঁকিতে কলকাতা, ভূমিকম্পের তছনছ হতে পারে গোটা শহর!

কলকাতা: সম্প্রতি ভূমিকম্পে (Earthquake) বিধ্বস্ত হয়েছে মায়ানমার (Myanmar)। ওই একইদিনে কম্পন অনুভূত হয়েছে কলকাতাতেও (Kolkata)। তীব্রতা অনুযায়ী এটিকে তীব্র ভূমিকম্প বলা না হলেও আতঙ্ক ছড়িয়েছে শহরে। আর এই ঘটনার পর প্রশ্ন উঠছে, কলকাতাও কি ভূমিকম্পের ঝুঁকিতে? এই মহানগরীর ভবন ও কাঠামোগুলি কতটা নিরাপদ? বিজ্ঞানীরা কী বলছেন? চলুন এই সব প্রশ্নের উত্তর খুঁজে দেখা যাক।

ভূমিকম্প কেন হয়?

মাটির গভীরে থাকা তরল ম্যাগমার স্তরের ওপর ভাসমান টেকটোনিক প্লেটগুলি যখন স্থান পরিবর্তন করে, তখন তাদের সংযোগস্থলে প্রবল চাপের সৃষ্টি হয়। চূড়ান্ত পর্যায়ে এই চাপ চ্যুতির মাধ্যমে মুক্তি পায়, ফলে ভূপৃষ্ঠ কেঁপে ওঠে। ভূমিকম্পের মাত্রা ও ক্ষয়ক্ষতি এর কেন্দ্রস্থল, গভীরতা ও স্থাপত্য কাঠামোর ওপর নির্ভর করে।

আরও পড়ুন: কলকাতা টিভি এক্সক্লুসিভ, যাদুঘর উড়িয়ে দেওয়ার হুমকি!

কলকাতার ভূমিকম্প ঝুঁকি কতটা?

জিওলজিক্যাল সার্ভে অফ ইন্ডিয়ার এক উচ্চপদস্থ আধিকারিকের মতে, কলকাতার উত্তরের অংশ ভূমিকম্পপ্রবণ অঞ্চলের কাছাকাছি অবস্থিত। তাই অতীতে উত্তরবঙ্গ, সিকিম, নেপাল, ভুটানে ঘটে যাওয়া বড় ভূমিকম্পগুলি কলকাতাতেও অনুভূত হয়েছে। এদিকে সিসমিক জোন (Seismic Zone) অনুযায়ী, ভারতকে চারটি অঞ্চলে ভাগ করা হয়েছে— জোন ২, ৩, ৪ ও ৫। এর মধ্যে জোন ৫ সবচেয়ে বেশি ঝুঁকিপূর্ণ এবং আর জোন ২ সবচেয়ে নিরাপদ। যদিও কলকাতা জোন ৩ এবং ৪-এর মাঝখানে অবস্থিত। অর্থাৎ, শহর কলকাতা এখন মাঝারি থেকে উচ্চ ভূমিকম্প ঝুঁকিতে রয়েছে।

কোথায় সবচেয়ে বেশি ঝুঁকি?

কলকাতায় বহুতল অট্টালিকার সংখ্যা ক্রমশ বাড়ছে। কিন্তু সব বহুতলকে ভূমিকম্প প্রতিরোধী হিসেবে বানানো হচ্ছে না। তাই বিশেষজ্ঞরা বলছেন, যে এলাকায় জলাভূমি ভরাট করে বাড়িঘর গড়ে উঠেছে, সেগুলি ভূমিকম্পে বেশি ক্ষতিগ্রস্ত হতে পারে। এছাড়াও, বড় রাস্তার খুব কাছে অবস্থিত বহুতল, পুরনো ঘরবাড়িতেও বিপদ বাড়তে পারে।